**ELŐTERJESZTÉS**

Bonyhád Város Önkormányzata Képviselő-testületének 2023. március 29-i

rendes/rendkívüli testületi ülésére

|  |  |
| --- | --- |
| Tárgy: | Dr. Varga Szilárd Mihály ingatlan csere kérelme |
| Előterjesztő: | Bechtel Edina Éva osztályvezető |
| Előterjesztést készítette: | Bechtel Edina Éva osztályvezető |
| Előterjesztés száma: | 56. sz. |
| Előzetesen tárgyalja: | Pénzügyi Bizottság |
| Mellékletek száma: | 4 db |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Bonyhád Város Önkormányzatának tulajdonában van a bonyhádi ingatlan-nyilvántartásban 029/11 helyrajzi szám alatt szereplő, 84.442 m2 területű külterületi ingatlan. A terület a hatályos rendezési terv szerint *Kereskedelmi, szolgáltató, gazdasági terület (Gksz-3)* besorolású, jelenleg a Bonyhád Városi Mezőgazdasági Kft. a területet műveli.

Dr. Varga Szilárd Mihály azzal a kéréssel kereste meg Bonyhád Város Önkormányzatát, hogy a fenti ingatlan egy részét a tulajdonában lévő 0465/9 helyrajzi számú, 14.171 m2 nagyságú, a hatályos rendezési terv szerint *Mezőgazdasági terület* *(Má-2)* övezetbe tartozó ingatlannal cserélje el.

Dr. Varga Szilárd Mihály a földcsere szándékát azzal indokolta, hogy a tulajdonában lévő területre az Önkormányzat tulajdonában lévő útról érkező nagy mennyiségű víz miatt a területet nem tudja művelni. Benyújtott kérelmében kérte az értékbecslés önkormányzat általi elvégeztetését és annak kifizetését, a földmérés és az ügyvéd költségét ő vállalná. A telekalakítás költségéről kérelmében nem nyilatkozott.

Az általa igényel telekrészen mezőgazdasági telephelyet kíván kialakítani, ahol a gépeit, eszközeit tárolná, és mezőgazdasági feldolgozó tevékenységet végezne.

A 029/11 hrsz-ú ingatlan Bonyhád Város Önkormányzatának az önkormányzat vagyonáról és vagyongazdálkodásának szabályairól szóló 14/2015. (VI.24.) számú rendeletének 4. melléklete értelmében forgalomképes kategóriában található.

A 21. § (2) bekezdése szerint nem kell versenyeztetési eljárást lefolytatni, ha az ingatlan forgalmi értéke a bruttó 25 millió forintot nem éri el és

a) az ingatlan vagy a földrészlet elidegenítése vagy cseréje a településrendezési terv végrehajtása miatt,

b) ingatlan vagy a földrészlet elidegenítése vagy cseréje telekhatár rendezés céljából, vagy

c) csereingatlan biztosítása a kisajátítási eljárást megelőzendő szükséges.

24. § (1) bekezdése szerint amennyiben azt városi érdek, vagy az ügy körülményei indokolják, a polgármester kérésére a Képviselő-testület az üzleti vagyon körébe tartozó vagyonelem elidegenítéséről vagy hasznosításáról szóló versenyeztetés mellőzéséről dönthet, ha a vagyontárgy értéke a 25 millió forint egyedi bruttó forgalmi értéket nem haladja meg.

Kérem a Tisztelt Képviselő-testületet, hogy a fentiek alapján döntsön a csere ügyében a határozati javaslat alapján!

# Határozati javaslat A:

Bonyhád Város Önkormányzatának Képviselő-testülete Dr. Varga Szilárd Mihály bonyhádi 0465/9 hrsz-ú és a 029/11 hrsz-ú ingatlanokra vonatkozó csere iránti kérelmét nem támogatja.

# Határozati javaslat B:

Bonyhád Város Önkormányzatának Képviselő-testülete Bonyhád Város Önkormányzatának az önkormányzat vagyonáról és vagyongazdálkodásának szabályairól szóló 14/2015. (VI.24.) számú rendelete alapján

1. A Bonyhád Város Önkormányzatának tulajdonában álló, bonyhádi ingatlan-nyilvántartásban 029/11. helyrajzi szám alatt felvett ingatlanból kialakított területrészt elcseréli a Dr. Varga Szilárd Mihály tulajdonában álló, bonyhádi ingatlan-nyilvántartásban 0465/9 hrsz. alatt felvett ingatlanra. A 029/11. helyrajzi számú csereingatlan cserével érintett terület nagyságának meghatározására az értékbecslés alapján meghatározott szolgáltatás és ellenszolgáltatás értékarányosságával kerül sor.
2. A képviselő-testület felhatalmazza a Műszaki Osztályt az érintett területek értékbecslésének megrendelésére, valamint a telekalakítás megindítására.

Határidő: 2023. április 30.

Felelős: Filóné Ferencz Ibolya polgármester

Végrehajtásért felelős: Bechtel Edina Éva műszaki osztályvezető

Bonyhád, 2023. március 23.

Bechtel Edina Éva

osztályvezető